O **triciclo Bonet**, coñecido tamén simplemente como **Bonet**, foi o primeiro vehículo propulsado por un motor de combustión interna fabricado na Península Ibérica e un dos primeiros de Europa. Obra de Francesc Bonet i Dalmau, enxeñeiro catalán nado en Valls (Alt Camp), o invento foi patentado en Barcelona o 12 de decembro de 1889 e hai constancia da fabricación dun só exemplar, construído por Bonet para o seu uso particular.

Malia que inicialmente a intención do seu creador era construír un vehículo de catro rodas, así constatado nos planos orixinais, finalmente conformouse cun triciclo debido aos problemas técnicos que lle foron xurdindo durante a construción do seu invento. Aínda así, o Bonet pasou á historia como o primeiro "automóbil" construído na península polo feito de que os planos e a patente así o especificaban.

Pódense ver senllas reproducións do triciclo Bonet na Colección de Automóbiles Salvador Claret de Sils e no Museo da Automoción de Salamanca.

Historia
--------

Francesc Bonet fotografado co seu triciclo e uns acompañantes, cara a 1890.
En 1889, Francesc Bonet visitou a Exposición Internacional de París e levouse a Barcelona, onde residía e rexentaba unha fábrica téxtil, un motor Daimler *Panhard & Levassor* de 2´5 HP (quedou ata a factura, datada a 28 de outubro de 1889). Máis adiante, comprou dous motores máis: un monocilíndrico (crese que foi este o que montou ao seu triciclo) e un bicilíndrico, os dous igualmente de 2 HP de potencia. O 12 de decembro, solicitou en Barcelona a patente daquilo que el consideraba «un coche de catro rodas».

Francesc Bonet construíu o seu triciclo na fábrica de xéneros de punto que rexentaba. Unha vez construído, cara ao verán de 1890, empezou a circular polo Passeig de Gràcia, a miúdo acompañado do pai da soprano Josefina Huguet (a quen Bonet dera formación musical), do empresario Bertrand e do mecánico que mantiña o artefacto. Hai constancia que a súa velocidade era equiparable ao paso dunha persoa sobre terreo plano, pero o triciclo era case incapaz de superar pendentes lixeiras por exemplo a que hai entre a Gran Vía e a Carrer del Consell de Cent, subindo polo Paseo de Gràcia. Para facelo, facía falta que os pasaxeiros baixasen do triciclo e empuxasen mentres Bonet aceleraba.

Naquela época, o espectáculo que ofrecía o feito de ver circular un coche "propulsado por si mesmo" facía que moita xente se reunise na rúa para velo pasar. Moitos barceloneses denominaban a Bonet con admiración «O home do coche sen cabalos».

Despois do invento de Bonet, non hai ningunha outra noticia de vehículos de motor en Cataluña (nin na península) ata a aparición dos La Cuadra e de dous vehículos movidos por caldeira de vapor (patentados por Eugeni Bresson en Barcelona no ano 1900).

Características técnicas
------------------------

O triciclo Bonet constaba dun chasis formado por dous largueiros irregulares e simétricos. Un conxunto de barras paralelas e bielas desprazaba a forza motriz á roda traseira. A suspensión baseábase en oito béstas semielípticas colocadas en catro grupos de dous. Fai falta mencionar que entre as modificacións introducidas para a realización práctica da súa obra, o feito de que as catro rodas dos planos orixinais transformáronse en só tres (dúas directrices diante e unha motriz detrás, as tres recubertas de goma), por certos problemas coa dirección e o diferencial. Díxose que foi xustamente o descoñecemento deste dispositivo por parte de Bonet a principal causa do paso das catro rodas previstas ás tres finais.

A potencia do motor trasladábase á roda motriz traseira por medio dunha correa e unha polea de 8 polgadas, con tensor en marcha por medio do desprazamento do eixe posterior grazas ao accionamento do pedal, situado no chan, xusto diante do condutor.

Prestacións
-----------

O triciclo Bonet era capaz de acadar unha velocidade máxima de 12 km/h.

Notas
-----

1. ↑  "El Transport i motos Montesa". *mnactec.cat* (en catalán). Museu de la Ciència i de la Tècnica de Catalunya. Consultado o 20 abril 2013.
2. 1 2  Ciuró, Joaquim (1970). "Bonet". *Historia del automóvil en España* (en castelán). Barcelona: Ediciones CEAC, SA. pp. 19–23.
3. ↑  Herreros, Francisco; Aznar, José Luis (1998). "Los antecedentes más remotos". *Historia del motociclismo en España* (en castelán). Barcelona: RACC & Hipòtesi Edi-Balmes Edició SL. pp. 14–15. ISBN 84-920886-5-6.
4. ↑  "Bonet". *losorigenes.net* (en castelán). 2007. Arquivado dende o orixinal o 03 de marzo de 2016. Consultado o 24 abril 2013.
5. ↑  1889: El hombre del coche sin caballos. *La Vanguardia*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Bonet*** |

### Ligazóns externas

* Historia de Francesc Bonet e do seu triciclo na web *vehiculoclasico.es* *(en castelán)*
* Historia do triciclo Bonet na web *autopasion18.com* *(en castelán)*